**TÁJÉKOZTATÓ AZ ÓVODAI FELVÉTEL RENDJÉRŐL**

**2017.**

A szülő, gyermeke **2017/2018. nevelési évre** történő óvodai felvételét  
**2017. május 2-án, kedden** vagy **május 3-án, szerdán 8 -18 óra között** kérheti.

**A 2017/2018. nevelési év 2017. szeptember 1-től 2018. augusztus 31-ig tart.**

Az óvoda a gyermek hároméves korától a tankötelezettség kezdetéig nevelő intézmény. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

**A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.** A jegyző a szülő kérelmére, az óvodavezető, valamint a védőnő egyetértésével, a gyermek jogos érdekét szem előtt tartva, az ötödik életév betöltéséig felmentést adhat a kötelező óvodai nevelésben való részvétel alól, ha a gyermek családi körülményei, képességeinek kibontakoztatása, sajátos helyzete indokolja. A kötelező óvodai nevelés fejlesztő nevelésben is teljesíthető.

A gyermek hároméves korától annak az évnek az augusztus 31. napjáig, amikor az ötödik életévét betölti, az óvodába járási kötelezettségét családi napköziben is teljesítheti abban az esetben, ha a családi napköziben a szolgáltatást nyújtó személy rendelkezik az óvodapedagógus munkakör betöltéséhez előírt szakképzettséggel, és munkája során figyelembe veszi az óvodai nevelés országos alapprogramjában foglalt követelményeket.

**A szülő az óvodai nevelésben történő részvételre kötelezett gyermekét köteles beíratni** **az önkormányzat által közzétett hirdetményben meghatározott időpontban!**

**Gyöngyös Város Óvodái** Gyöngyös Város Önkormányzata fenntartásában működő intézmény, melyet az alábbi **tagóvodák** alkotnak:

* **Dobó Úti Tagóvoda (Gyöngyös, Dobó u. 2.),**
* **Epreskert Úti Tagóvoda (Gyöngyös, Epreskert u. 8/1.),**
* **Fecske Úti Tagóvoda (Gyöngyös, Fecske u. 28.),**
* **Jeruzsálem Úti Tagóvoda (Gyöngyös, Jeruzsálem u. 3.),**
* **Katona József Úti Tagóvoda (Gyöngyös, Katona J. u. 5.),**
* **Menház Úti Tagóvoda (Gyöngyös, Menház u. 33/A.),**
* **Platán Úti Tagóvoda (Gyöngyös, Platán u. 1/3.),**
* **Tündérkert Tagóvoda (Gyöngyös, Visonta u. 2.),**
* **Mátrafüredi Tagóvoda (Mátrafüred, Üdülősor 1.).**

Minden tagóvodának van a fenntartó által meghatározott **felvételi körzete**, amelyet a fenntartó e tájékoztatóval egyidejűleg tesz közzé. A gyermeket **elsősorban** abba a tagóvodába **kell felvenni**, amelynek **körzetében lakik, vagy ahol szülője dolgozik.**

**Gyöngyös Város Óvodái minden munkanapon 6.3o -17.oo óráig biztosítja a gyermekek ellátását.**

A napi négy órában óvodai nevelésre kötelezett gyermek szülője, amennyiben gyermeke az óvodakötelezettségét **külföldön teljesíti**, köteles arról a beiratkozás idejének utolsó határnapját követő tizenöt napon belül írásban értesíteni a gyermek lakóhelye, annak hiányában tartózkodási helye szerint illetékes jegyzőt.

**A** **jelentkezéshez szükséges okiratok**:

* **a gyermek nevére kiállított személyi azonosító és lakcímet igazoló hatósági igazolvány (lakcímkártya)**
* **a szülő személyi azonosító és lakcímet igazoló hatósági igazolványa.**

**A felvétel rendje**:

* Jelentkezni a **körzetileg illetékes** **tagóvodába** kell!
* Ha a szülő gyermeke felvételét nem a körzeti tagóvodába kéri, **a gyermeket akkor is a körzeti tagóvodába** **kell beíratni** és egyidejűleg egy kérelmet kell benyújtani melyben jelezni kell, hogy a szülő melyik tagintézményt kívánja választani gyermeke számára!
* A felvételről a **Gyöngyös Város Óvodái** **intézményvezetője dönt**, a döntésről az intézményvezető írásban értesíti a szülőt.
* A döntéssel szemben felülbírálati kérelmet lehet benyújtani a kézhezvételtől számított 15 napon belül Gyöngyös Város Jegyzőjéhez címezve és Gyöngyös Város Óvodái (Gyöngyös, Platán út 1/3.) intézménybe beadni.
* Az a szülő, akinek gyermeke az óvodai nevelés részvételére még nem kötelezett, gyermeke felvételét bármikor kérheti, az újonnan jelentkező gyermekek fogadása az óvodai nevelési évben folyamatosan történik.

**Gyöngyös, 2017. március 31.**

**Gyöngyösi Polgármesteri Hivatal**

**Közigazgatási és Intézményirányítási Igazgatósága**